google/wiki40b huggingface dataset:
Χόρχε Μπλάνκο

Παιδικά χρόνια

Γεννήθηκε στις 19 Δεκεμβρίου 1991 στην Γουαδαλαχάρα, στο Μεξικό. Συμμετείχε στις σχολικές παραστάσεις και έκανε μαθήματα θεάτρου, μουσικής και κιθάρας από μικρή ηλικία.

Καριέρα

Ξεκίνησε την τηλεοπτικη του καριέρα το 2007, όταν συμμετείχε στο Reality Show High School Musical : La selessión  που του δόθηκε η ευκαιρία να συμμετέχει σε μια ταινία του πετυχημένου : U.S. High School Musical. Παρά το γεγονός ότι δεν κέρδισε, έδωσε την φωνή του στο άλμπουμ του προγράμματος, πήρε μέρος στην ταινία: High School Musical: El desafio παίζοντας τον χαρακτήρα του Χόρχε και συμμετείχε στην περιοδία της ταινίας και του προγράμματος το 2007-08. Στην ταινία παίζει τον καλύτερο φίλο του πρωταγωνιστή Κριστόμπαλ Ροδρίγκες (Κριστόμπαλ Ορεγιάνα) που δημοσιεύτηκε το 2008 στο Μεξικό και τον επόμενο χρόνο στην Ιταλία.
Το 2010 εμφανίστηκε στο 10ο επεισόδιο από την μίνι-σειρά Highway: Rodando la Aventura και ήταν, επίσης, ένας από τους πρωταγωνιστές την πρώτης σεζόν από την τηλεοπτική σειρά Cuando toca la campana, στην οποία γύρισε κάποια βίντεοκλίπς όπως το Es el momento" και το "A Celebrar". Τον Μάιο, ταξίδεψε στις Η.Π.Α. για να συμμετέχει στο Disney's Friends for Change Games με την κίτρινη ομάδα για να βοηθήσει την οργάνωση UNICEF, αντιπροσωπεί το Μεξικό στο βίντεοκλίπ της Bridgit Mendler "We Can Change the World" του προγράμματος Disney's Friends for Change.
Εξαιτίας των γυρισμάτων της σειράς Violetta, συμμετείχε σε μόνο τέσσερα επεισόδια της δεύτερης σεζόν της σειράς Cuando toca la campana.
Το 2012 συμμετείχε στην αργεντίνικη σειρά του Disney Channel, Violetta όπου έπαιζε τον ρόλο του Λεόν. Εως το 2015, όταν η σειρά έφτασε στο τέλος της, συμμετείχε στις 2 παγκόσμιες περιοδίες της Violetta εκτός από τον ρόλο του στην σειρά.
Άρης Χριστοφέλλης

Βιογραφία

Γεννήθηκε στην Αθήνα στις 5 Φεβρουαρίου 1960. Σπούδασε πιάνο και τραγούδι στο Ωδείο Αθηνών και στη συνέχεια στην École Normale de Musique, στο Παρίσι.
Έκανε το ντεμπούτο του στον "Μουσικό Μάϊο" του Μπορντώ το 1984. Το 1985 τραγούδησε Μότσαρτ στις Κάννες, στην εναρκτήρια συναυλία της MIDEM Classique, όπου έγινε δεκτός με ενθουσιασμό τόσο από το κοινό όσο και τους κριτικούς.
Το ρεπερτόριό του εκτείνεται από την Αναγέννηση στη σύγχρονη μουσική, αλλά επικεντρώνεται στην ιταλική όπερα του 18ου αιώνα. Η έκταση της φωνής του αποτελεί παγκόσμιο φαινόμενο, φτάνοντας τις ψηλότερες νότες μιας υψίφωνου. Κατατάσσεται συχνά στους "σοπρανίστες" κόντρα-τενόρους (ορολογία υπό αμφισβήτηση), ενώ έχει χαρακτηριστεί ακόμη και ως "ακροβάτης της φωνής". Η άρτια τεχνική του και η φωνητική του ευελιξία τον έχει καταστήσει ιδανικό ερμηνευτή ρόλων για καστράτους. Ως μουσικολόγος, έχει φέρει στο φως πολλά έργα αυτής της περιόδου και έχει ασχοληθεί ιδιαίτερα με τη διακόσμηση της φωνητικής μουσικής (abbellimenti) του 18ου και 19ου αιώνα.
Έχει ηχογραφήσει πλειάδα δίσκων και έχει συνεργαστεί με αρκετούς επιφανείς σύγχρονους συνθέτες, όπως Γιώργος Κουμεντάκης, Νίκος Κυπουργός, Λἐνα Πλάτωνος κ.α.
Επίσης, διδάσκει φωνητική στην Ελλάδα και το εξωτερικό.
Έρουλοι

Οι Έρουλοι ήταν γερμανικό φύλο της αρχαιότητας που προερχόταν πιθανώς από τη Σκανδιναβία.
Στον 3ο αιώνα, φεύγοντας από την περιοχή τους, εισέβαλαν στη ρωμαϊκή αυτοκρατορία. Απωθώντας τους Οστρογότθους, επέδραμαν μεταξύ άλλων πόλεων στην Αθήνα (267) πυρπολώντας τα μνημεία της, από τα οποία λιγοστά σώθηκαν, ανάμεσά τους ο ναός του Ηφαίστου (Θησείο), το Ρολόι του Ανδρόνικου Κυρρήστου (Αέρηδες), το Πάνθεον κ.α. Το βασίλειο τους, που βρισκόταν στη περιοχή του ποταμού Έλβα, διαλύθηκε κατά τον 6o αιώνα, όταν τους διέλυσαν οι Λομβαρδοί, προγενέστεροι σύμμαχοί τους μεταξύ του 494 και 508.
Φακές

Ιστορία και λογοτεχνία

Στα Παλαιολιθικά και Μεσολιθικά στρώματα, ξεθάφτηκαν φακές στο Σπήλαιο Φράγχθι στην Ελλάδα (9.500 έως 13.000 χρόνια πριν), στο τέλος της Μεσολιθικής εποχής στη Mureybet και Tell Abu Hureyra στη Συρία και σε τοποθεσίες που χρονολογούνται από το 8000 π.Χ. στην περιοχή της Ιεριχούς. Οι Αρχαίοι Έλληνες, ήσαν λάτρεις της σούπας από φακές, γεγονός που αποδεικνύεται από το σχόλιο του Αριστοφάνη: «Εσύ, που τολμάς να προσβάλλεις τη σούπα φακών, την πιο γλυκιά από τις λιχουδιές.» Η σούπα φακών αναφέρεται στην Αγία Γραφή: Στη  Γένεση 25:30-34, ο Ησαύ ετοιμάζεται να εγκαταλείψει την πρωτοτοκία του, για μια κατσαρόλα με ευωδιαστή κόκκινη σούπα φακών (ένα «συσσίτιο από χορτόσουπα» σε ορισμένες εκδόσεις) που μαγειρεύτηκε από τον αδελφό του, τον Ιακώβ. Στην Εβραϊκή παράδοση, η σούπα από φακές σερβίρεται σε περιόδους πένθους, η καμπυλότητα της φακής, υποδηλώνει τον πλήρη κύκλο της ζωής.

Ποικιλίες

Οι φακές, μπορεί να περιέχουν λαχανικά, όπως καρότα, πατάτες, σέλινο, μαϊντανό, τομάτα, άνηθο, κολοκύθι και κρεμμύδι. Κοινά αρτύματα είναι το σκόρδο, φύλλο δάφνης, κύμινο, ελαιόλαδο και ξίδι. Μερικές φορές γαρνίρεται με κρουτόν (croutons) ή ψιλοκομμένα βότανα ή βούτυρο, ελαιόλαδο, κρέμα γάλακτος ή γιαούρτι. Η Ινδική σούπα φακών, περιέχει μια ποικιλία από αρωματικά μπαχαρικά. Στη Μέση Ανατολή, η προσθήκη χυμού λεμονιού, δίνει μια ισχυρή όξινη γεύση και κόβει το αίσθημα βάρους του πιάτου. Στην Αίγυπτο, η σούπα συνήθως πολτοποιείται πριν από το σερβίρισμα και παραδοσιακά καταναλώνεται τον χειμώνα.

Διατροφικές

Οι φακές αναγνωρίζονται ως ιδιαιτέρως θρεπτικές, είναι μια καλή πηγή πρωτεϊνών, διαιτητικών ινών, σιδήρου και καλίου. Ο Ιπποκράτης συνταγογραφούσε τις φακές, στους ασθενείς με ηπατικές ασθένειες.
Θεόδωρος Ροδοκανάκης

Βιογραφικά στοιχεία

Γεννήθηκε στα τέλη του 18ου αι. στη Χίο. Απεβίωσε το 1882 στην Οδησσό. Γονείς του ήταν ο Παύλος και η Γιάννα ("Γιανγκά" στα ρωσικά αρχεία). Εμφανίζεται στην Οδησσό το 1819 και το ίδιο έτος υποβάλλει αίτηση για να πάρει την υπηκοότητα της Ρωσικής Αυτοκρατορίας. Το αίτημά του ικανοποιήθηκε και σύντομα άρχισε επιτυχημένη επιχειρηματική καριέρα. Παντρεύτηκε την Ενριέτα Γαλάτη, κόρη του Έλληνα εμπόρου Θωμά Γαλάτη, την οποία γνώρισε σε ένα ταξίδι του στη Βιένη. Στην Οδησσό γεννήθηκαν και τα τέσσερα παιδιά τους που έφεραν τα ονόματα Ιφιγένεια, Αριάδνη, Μαρία και Περικλής. Η πρώτη κόρη παντρεύτηκε τον Μ. Αγέλαστο με τον οποίο εγκαταστάθηκε στη Μασσαλία, η Αριάδνη τον Νικ. Μαυροκορδάτο με τον οποίο έμεινε στην Οδησσό, όπως και η Μαρία που παντρεύτηκε τον μακρυνό συγγενή της οικογενείας Εμμανουήλ Ροδοκανάκη. Ο Περικλής, παρά την γραπτή στη διαθήκη του επιθυμία του πατέρα του να παντρευτεί Ελληνίδα, πήρε ως σύζυγο την Βεντσεσλάβα Μπαρτσέβσκαγια.

Επιχειρηματικό έργο

Ο Θ. Ροδοκανάκης ίδρυσε εμπορική επιχείρηση με το ίδιο όνομα με την οποία διεξήγαγε εμπόριο μεταξύ Οδησσού, Ταγκανρόγκ, Ροστόφ, Ντουμποσάρι, Ευπατόρια. Ήταν ο ένας από τους δύο μόνο επιχειρηματίες της Οδησσού που έκανε εμπόριο με ιδιόκτητο πλοίο, το "Μιχαήλ". Επίσης είχε επενδύσει αγοράζοντας μετοχές σε διάφορες βιομηχανίες της Ρωσίας.

Ευεργετικό έργο

Σύστησε στην Αθήνα πλούσιο διαγωνισμό. Δώρισε στο Εθνικό Πανεπιστήμιο αξιόλογη βοτανική συλλογή. Ανέγειρε στην Οδησσό μεγαλοπρεπές Ελληνικό Παρθεναγωγείο, το οποίο φέρει το όνομά του.
Αριστείδης Έσσλιν

Βιογραφικά στοιχεία

Ήταν γιος του Ιουλίου Έσσλιν, τραπεζίτη - μεγαλέμπορου, και της Χριστίνας Χατζηαποστόλου, κόρης Έλληνα προξένου στην Σμύρνη. Είχε δύο μικρότερα αδέλφια, τον έγκριτο νομικό και πολιτικό Κωνσταντίνο Έσσλιν και τον Φερδινάνδο Έσσλιν που θυσιάστηκε το 1866 για την απελευθέρωση της Κρήτης.
Νυμφεύθηκε το 1871 την Μαρία Νοταρά, εγγονή του Γεωργίου Καραϊσκάκη. Η Μαρία Νοταρά καταγόταν από την αρχοντική οικογένεια των Νοταράδων με ρίζες στο Βυζάντιο. Ήταν κόρη του Ανδρέα Νοταρά, υπασπιστή του βασιλιά Όθωνα, υπουργού και βουλευτού Κορινθίας και της Πηνελόπης Καραϊσκάκη. Ο Αριστείδης Έσσλιν μαζί με την Μαρία Νοταρά απέκτησαν 8 παιδιά, από το πρώτο τους γιο τον γεωπόνο και μεγαλοκτηματία Φλαμπουρίτσας Τρικάλων Γουλιέλμο Έσσλιν που γεννήθηκε στις 23 Απριλίου 1872 κατάγονται όλοι οι εν ζωή Έσσλιν στην Αθήνα. Το 1880 γεννήθηκε ο Όθωνας Έσσλιν, ο μικρότερος της οικογενείας, που αφιέρωσε τη ζωή του στον Μακεδονικό Αγώνα. Ο οπλαρχηγός Όθωνας Έσσλιν κατατάχθηκε στο σώμα του Δ. Παπαβίερου που συστάθηκε την άνοιξη του 1907.

Έργα του

Ο Αριστείδης Έσσλιν εργάστηκε ως πολιτικός μηχανικός, κατασκεύασε το λιμάνι του Βόλου, το νομαρχιακό κτήριο της Ερμούπολης Σύρου και πολλά άλλα κτήρια στην Αθήνα μεταξύ των οποίων και της οικογένειας Μπενάκη. Τιμήθηκε από τον Βασιλιά των Ελλήνων Γεώργιο Α' για την μακρά και επιτυχημένη υπηρεσία του με τον Αργυρό Σταυρό του Βασιλικού Τάγματος του Σωτήρος.
Λώριστον

Γεωγραφία

Η Λώριστον βρίσκεται βορειοανατολικά της Γρενάδας και κεντρικά του νησιού Καρριακού. Βρίσκεται βορειοανατολικά της Αρζύλ και της Χέρμιτατζ, ανατολικά της Λ'Εστέρ και νοτιοανατολικά του Χίλσμπορο.

Μεταφορές

Στη Λώριστον βρίσκεται το μεγαλύτερο αεροδρόμιο της Καρριακού, το Αεροδρόμιο της Λώριστον.
Ασύμβατες ευθείες

Στον τρισδιάστατη γεωμετρία, ασύμβατες ευθείες είναι δύο ευθείες εκείνες που εκ της μεταξύ τους θέσης δεν είναι παράλληλες αλλά και ούτε τέμνονται. Ένα απλό παράδειγμα ζεύγους ασύμβατων ευθειών είναι ένα ζευγάρι στις αντίθετες αιχμές ενός κανονικού τετράεδρου. Δυο ευθείες που βρίσκονται στο ίδιο επίπεδο είτε θα τέμνονται είτε θα είναι παράλληλες, οπότε ασύμβατες ευθείες μπορεί να υπάρχουν μόνο σε τρεις ή περισσότερες διαστάσεις.
Ευθείες που φέρονται στο αυτό επίπεδο αποκλείεται να υπάρξουν μεταξύ τους ασύμβατες, εκ του λόγου ότι αν δεν είναι παράλληλες, τότε θα τέμνονται.
Γενικές εκλογές στο Βανουάτου (2016)

Γενικές εκλογές διεξήχθησαν στο Βανουάτου στις 22 Ιανουαρίου 2016. Το Κοινοβούλιο είχε διαλυθεί το 2015 έπειτα από την αποτυχία να εξασφαλίσει την έγκριση για μία κυβέρνηση εθνικής ενότητας. Είχε προηγηθεί  η καταδίκη 14 βουλευτών (μεταξύ των οποίων και ενός πρώην πρωθυπουργού) για δωροδοκία.

Εκλογικό σύστημα

Τα 52 μέλη του Κοινοβουλίου εξελέγησαν σε 17 πολυεδρικές περιφέρειες με τη χρήση της απλής μη μεταφερόμενης ψήφου. Αυτό σημαίνει ότι ο κάθε ψηφοφόρος ρίχνει μία ψήφο για έναν υποψήφιο σε έναν γύρο με πολλούς υποψηφίους για πολλά αξιώματα. Τις θέσεις κερδίζουν οι υποψήφιοι που θα συγκεντρώσουν τις περισσότερες ψήφους.Συνεπώς, σε μία τριεδρική περιφέρεια, την έδρα κερδίζουν οι τρεις υποψήφιοι που θα πάρουν τον μεγαλύτερο αριθμό ψήφων.
Συνολικά 261 υποψήφιοι έλαβαν μέρος στις εκλογές, συμπεριλαμβανομένων και 68 ανεξάρτητων και 193 από 36 πολιτικά κόμματα.
Λουκρήτιος

Έργο

Ο στόχος του έργου ήταν να απαλλάξει το νου των ανθρώπων από την προκατάληψη και το φόβο του θανάτου. Για να το πετύχει αυτό αναπτύσσει διεξοδικά τις θέσεις του Επίκουρου, τον οποίον και αποθεώνει. Ο Λουκρήτιος εκφράζει σε προσεγμένα κλασικά λατινικά τις επικούρειες απόψεις του για τη μεταφυσική, την υλιστική ατομική θεωρία και, γενικότερα, την υπεροχή των φυσικών φαινομένων ως κεντρικής ερμηνείας της λειτουργίας του κόσμου. Ο Λουκρήτιος αντιπαθούσε και έβλεπε ως αβάσιμη τη δεισιδαιμονία καθώς δεν πίστευε ότι το Σύμπαν κυβερνάται από θεϊκές παρεμβάσεις ή υπερφυσικές δυνάμεις, όπως θεωρούσε η πλειονότητα των ανθρώπων του καιρού του. Ο θάνατος για τον Λουκρήτιο δεν ήταν εγγενώς ούτε καλός ούτε κακός, μόνο μία απόλυτη παύση της ύπαρξης, και ο φόβος του θανάτου δεν ήταν παρά μία προβολή επίγειων, καθημερινών φόβων.

Αποσπάσματα

"Ω, εσύ (*) που πρώτος μπόρεσες από το τόσο σκότος
να βγάλεις τέτοια ξάστερη φεγγοβολή, 
της ζήσης την ευτυχία φωτίζοντας,
του γένους των Ελλήνων στολίδι, 
εσένα ακολουθώ και τα πατήματά μου 

τώρα πιθώνω σταθερά στα χνάρια των ποδιών σου".
ΛΟΥΚΡΗΤΙΟΣ "Περί της φύσεως των πραγμάτων",
απόδοση στα σύγχρονα ελληνικά, Κωνσταντίνος Θεοτόκης
(*) εννοεί τον φιλόσοφο Επίκουρο
Διαδικασία του Νταβός

Η διαδικασία του Νταβός ήταν το όνομα που δόθηκε στην διαδικασία συμφιλίωσης μεταξύ Ελλάδας και Τουρκίας, η οποία έλαβε χώρα το 1988 και συμμετέχοντες ήταν ο Ανδρέας Παπανδρέου και ο τούρκος πρωθυπουργός Τουργκούτ Οζάλ. Η συνάντηση τους έλαβε χώρα στο περιθώριο των εργασιών του Παγκοσμίου Οικονομικού Φόρουμ στο Νταβός της Ελβετίας.
Noucentisme

O noucentisme (προφορά [nɔwsənˈtizmə], «νοουσεντίσμε») ήταν πολιτισμικό και ιδεολογικό κίνημα ιδιαίτερο της Καταλονίας των δύο πρώτων δεκαετιών του 20ού αιώνα. Περιελάμβανε ευρείς τομείς της καλλιτεχνικής δραστηριότητας και της πολιτικής ζωής με κυρίαρχο το συναίσθημα εκσυγχρονισμού της καταλανικής ζωής. Πρωτοπόρος του θεωρείται ο διανοούμενος Εουζένι δ' Ορς· σύντομα οι κλασικιστικές του θέσεις συνδέθηκαν με την Καταλανική Αναγέννηση, εναντίον του αισθήματος παρακμής και του συμβολισμού που υιοθέτησε ο Καταλανικός μοντερνισμός σε αντιπαράθεση του οποίου ορθώθηκε το θεωρητικό και καλλιτεχνικό ρεπερτόριο του νέου ρεύματος. Σημαντικό ρόλο ως σύμβολο στις πλαστικές τέχνες του κινήματος έπαιξε η Μεσόγειος.
Γιόβαν Αβακούμοβιτς

Βιογραφία

Σπούδασε δικαίο στο Βελιγράδι και στη συνέχεια σπούδασε νομικά και κατάσταση της επιστήμης (1862-1868) στη Γερμανία, τη Γαλλία και την Ελβετία. Ήταν μέλος του κόμματος των Φιλελευθέρων.
Το 1873 ήταν γραμματέας του Αρείου Πάγου και στη συνέχεια από το 1875 ο πρώτος διευθυντής της πόλης του Βελιγραδίου, στη συνέχεια επικεφαλής του αστυνομικού τμήματος του υπουργείου εσωτερικών στην κυβέρνηση Μιχαΐλοβιτς τη δεκαετία του 1880. Εκείνο το έτος έγινε εν συντομία υπουργός δικαιοσύνης στο υπουργικό συμβούλιο του Γιόβαν Ρίστικ αλλά τον Οκτώβριο του ίδιου έτους, η κυβέρνηση πέφτει και αντικαθίσταται. Κατά την επόμενη περίοδο 1881-1887 ήταν δικαστής του Αρείου Πάγου και υπουργός δικαιοσύνης το 1887. 
Στις 9 Αυγούστου 1892 έγινε πρωθυπουργός και υπουργός εξωτερικών. Στις βουλευτικές εκλογές που έγιναν στις 25 Φεβρουάριου 1893 μετά από μια σκληρή μάχη, στην οποία η κυβέρνηση του Αβακουμοβιτς χρησιμοποίησε αμφισβητήσιμες μεθόδους, το αποτέλεσμα είναι μια ισοπαλία που δημιούργησε πολιτική κρίση που λύθηκε από τον βασιλιά Ομπρένοβιτς. Αργότερα η εθνοσυνέλευση οδήγησε κάποια μέλη της κυβέρνησης Αβακούμοβιτς σε δίκη όπου τέλος τους δόθηκε χάρη από τον βασιλιά.
Δεύτερη φορά έγινε πρωθυπουργός αμέσως μετά τη δολοφονία του βασιλιά Αλέξανδρου Ομπρένοβιτς στις  29 Μαΐου  1903. Κατά τη διάρκεια του Πρώτου παγκοσμίου πολέμου το 1915 συνελύφθει από τις Αυστροουγγρικές δυνάμεις κατοχής και φυλακίστηκε σε στρατόπεδα στην Ουγγαρία και στη συνέχεια στην Αυστρία όπου παρέμεινε μέχρι το τέλος του πολέμου. Μετά την επιστροφή από την αιχμαλωσία αποχώρησε από την πολιτική.
Ο Αβρακούμοβιτς υπήρξε ένα από τους πιο διάσημους και καλύτερους δικηγόρους στο Βελιγράδι, ιδίως στον τομέα του ποινικού δικαίου. Έγραψε μια σειρά από βιβλία με θέμα την θεωρία του ποινικού δικαίου (1887-1891), την υπεράσπιση της αναγκαιότητας, την σημασία του ποινικού δικαίου. ήταν πλήρες μέλος της Σερβικής Βασιλικής Ακαδημίας από το 1893.
Πέθανε στο Rogaska Slatina της σημερινής Σλοβενίας και θάφτηκε στο Βελιγράδι.
Στρατιωτικός Σύνδεσμος

Δημιουργία

Ο «Στρατιωτικός Σύνδεσμος» γεννήθηκε από τη σύμπραξη μιας ομάδας υπαξιωματικών υπό τον ταγματάρχη Γεώργιο Σ. Καραϊσκάκη, εγγονό του στρατηγού της Ρούμελης, και μιας ομάδας κατώτερων αξιωματικών υπό τους Θεόδωρο Πάγκαλο και Επαμεινώνδα (Παμμίκο) Ζυμβρακάκη. Η ομάδα των υπαξιωματικών ιδρύθηκε πρώτη (συμμετείχαν σε αυτήν μεταξύ άλλων και οι Νικόλαος Πλαστήρας και Γεώργιος Κονδύλης) και είχε ως αιχμή επαγγελματικά αιτήματα. Η ομάδα των «λοχαγών» ξεκίνησε τον Οκτώβριο του 1908 με έναν πυρήνα περί τους υπολοχαγούς Θεόδωρο Πάγκαλο και Χρήστο Χατζημιχάλη. Αυτοί, υπέγραψαν το πρώτο πρωτόκολλο του «Στρατιωτικού Συνδέσμου». Ο Σύνδεσμος ήλθε σε επαφή με την ομάδα Καραϊσκάκη, αλλά και με την ομάδα υπό τον ίλαρχο Παύλο Ζυμβρακάκη και έτσι άρχισε η ραγδαία επέκτασή της. Στις 25 Ιουνίου, 181 αξιωματικοί συγκεντρώθηκαν στο σπίτι του υπολοχαγού Χατζημιχάλη για τη σύνταξη προγραμματικών αρχών. Η διαρροή της είδησης προκάλεσε την πτώση της κυβέρνησης Θεοτόκη, ενώ οι κατευναστικές προς την Οθωμανική Αυτοκρατορία δηλώσεις (σχετικά με το Κρητικό και το Μακεδονικό) της κυβέρνησης Ράλλη προκάλεσαν την οργή του Συνδέσμου.

Πρόσκληση Βενιζέλου και Διάλυση του Συνδέσμου

Ο Σύνδεσμος επιθυμούσε την εγκαθίδρυση δικτατορίας, ωστόσο επικράτησαν οι πιο ψύχραιμες φωνές. Έτσι, μετά από πρόταση του λοχαγού Σάρρου, ο υπολοχαγός Κονταράτος βολιδοσκόπησε τον Οκτώβριο του 1909 τον Ελευθέριο Βενιζέλο ο οποίος είχε σχέση με το κίνημα. Ο Βενιζέλος έφθασε στον Πειραιά στις 28 Δεκεμβρίου 1909 και υπέδειξε τη μοναδική λύση: υπηρεσιακή κυβέρνηση και προκήρυξη εκλογών για Αναθεωρητική Βουλή. Στις 22 Ιανουαρίου 1910 αναχωρούσε για την Κρήτη, έχοντας θεμελιώσει την αναμόρφωση της πολιτικής ζωής.
Στη νέα κυβέρνηση Δραγούμη, ο Νικόλαος Ζορμπάς ανέλαβε Υπουργός Στρατιωτικών, ο Στέφανος Καλλέργης Εξωτερικών, ο δε Σύνδεσμος, μετά την προκήρυξη εκλογών για Αναθεωρητική Βουλή, διαλύθηκε, έχοντας επιτύχει τους σκοπούς του.
The Ultimate Sin

Ιστορία του δίσκου

Το 1984, ο Osbourne είχε μπει στο κέντρο απεξάρτησης "Betty Ford", λόγω του σοβαρού προβλήματος που αντιμετώπιζε με τη χρήση ναρκωτικών ουσιών. Το 1985 επέστρεψε στην ενεργό δράση, με σκοπό την ηχογράφηση του τέταρτου προσωπικού του δίσκου. Ο κιθαρίστας Τζέικ Λι του παρουσίασε μουσική την οποία είχε γράψει όσο ο τραγουδιστής αντιμετώπιζε τον εθισμό του και τα κομμάτια αυτά αποτέλεσαν τη βάση του "The Ultimate Sin". Οι στίχοι του άλμπουμ γράφτηκαν από τον μπασίστα Μπομπ Ντέισλι, ο οποίος αποχώρησε από το συγκρότημα πριν μπουν στο στούντιο για να ηχογραφήσουν το δίσκο και αντικαταστάθηκε από τον Φιλ Σούσαν. Επίσης, τα τύμπανα ανέλαβε ο Ράντι Καστίγιο, ο οποίος παρέμεινε στο προσωπικό σχήμα του Osbourne μέχρι το 1993.
O Σούσαν συνέγραψε το σινγκλ "Shot in the Dark", το οποίο έγινε το πρώτο του καλλιτέχνη που κατάφερε να μπει στο Hot-100 του Billboard, ενώ σκαρφάλωσε στο βρετανικό Top-20. Ο αρχικός τίτλος του άλμπουμ ήταν "Killer of Giants" αλλά λίγο πριν την οριστικοποίηση του, ο Osbourne αποφάσισε να τον αλλάξει σε "The Ultimate Sin".
Το άλμπουμ ανέβηκε στο Top-10 και στις δύο πλευρές του Ατλαντικού, για να βραβευθεί ως διπλά πλατινένιο στις Ηνωμένες Πολιτείες, πλατινένιο στον Καναδά και ασημένιο στην Μεγάλη Βρετανία. Παρά την μεγάλη του επιτυχία, το "The Ultimate Sin" ήταν το μοναδικό στούντιο άλμπουμ του καλλιτέχνη το οποίο δεν επανεκδόθηκε το 2002 και η μοναδική έκδοση CD στην οποία κυκλοφόρησε ήταν αυτή του 1995, μαζί με τον υπόλοιπο κατάλογο του Osbourne.
Οι κριτικές για το άλμπουμ ήταν μέτριες προς θετικές, αν και κατακρίθηκε η εμπορική τάση που παρουσίασε ο καλλιτέχνης στον ήχο του. Το "Allmusic" του έχει δώσει μόλις δύο αστέρια με άριστα τα πέντε, το "Metal Storm" με 7,8 / 10 και το "Ultimate Guitar" γενική βαθμολογία 8,4 με άριστα το 10.
Μετά την περιοδεία για την προώθηση του δίσκου, ο Λι απολύθηκε από τη σύζυγο και μάνατζερ του Osbourne, Σάρον, δίνοντας τη θέση του στον Ζακ Γουάιλντ.

Τραγούδια

1. The Ultimate Sin (Osbourne, Lee, Daisley) - 3:45

2. Secret Loser (Osbourne, Lee, Daisley) - 4:08

3. Never Know Why (Osbourne, Lee, Daisley) - 4:27

4. Thank God for the Bomb (Osbourne, Lee, Daisley) - 3:53

5. Never (Osbourne, Lee, Daisley) - 4:17

6. Lightning Strikes (Osbourne, Lee, Daisley) - 5:16

7. Killer of Giants (Osbourne, Lee, Daisley) - 5:41

8. Fool Like You (Osbourne, Lee, Daisley) - 5:18

9. Shot in the Dark (Osbourne, Soussan) - 4:16

Βραβεία

The Ultimate Sin (άλμπουμ)
Ηνωμένες Πολιτείες (RIAA Certification): 2 φορές πλατινένιος
Ηνωμένο Βασίλειο (BPI Certification): Ασημένιος
Καναδάς (CRIA Certification): Πλατινένιος
Πανελλήνιο πρωτάθλημα στίβου ανδρών 1939

Το Πανελλήνιο πρωτάθλημα στίβου ανδρών 1939 διεξήχθη στην Αθήνα, στο Παναθηναϊκό Στάδιο, την Πέμπτη 29 Ιουνίου και το Σαββατοκύριακο 1 και 2 Ιουλίου. Πρωταθλητής σύλλογος αναδείχθηκε ο Εθνικός Γ.Σ. για τρίτη συνεχόμενη χρονιά.

Χρονικό

Οι αγώνες του 1939 είχαν πλούσια συμμετοχή αθλητών από επαρχιακούς συλλόγους, διότι ο ΣΕΓΑΣ κάλυψε τις δαπάνες των πρωταθλητών από την επαρχία, όπως επίσης από την Κύπρο και την Αίγυπτο, οι αθλητές των οποίων τιμητικά ήταν επικεφαλής της παρέλασης κατά την τελετή έναρξης των αγώνων. Έτσι οι αγώνες απέκτησαν πανηγυρικό χαρακτήρα. Συμμετείχαν 396 αθλητές από 32 σωματεία.
Ίσχυσε το σύστημα βαθμολογίας 6-5-4-3-2-1 για τους έξι πρώτους νικητές κάθε αγωνίσματος. Το πρωτάθλημα μαραθωνίου διεξήχθη στα πλαίσια των βαλκανικών αγώνων στίβου, στις 8 Οκτωβρίου, στην κλασική διαδρομή με διπλό ελληνικό θρίαμβο των Κυριακίδη, Ραγάζου. Δεν μέτρησε στη γενική βαθμολογία των συλλόγων, όπως επίσης το δέκαθλο, το πένταθλο και τα 3.000μ στιπλ που διεξήχθησαν σε ξεχωριστές ημερομηνίες. Επίσης, διεξήχθη ένας εαρινός μαραθώνιος δρόμος κυπέλλου καθώς και πρωτάθλημα τριάθλου ταχύτητας (καινοφανές σύνθετο αγώνισμα τριών δρόμων: 60μ, 100μ, 60μ). Το έτος αυτό διεξήχθησαν για πρώτη φορά οι "Πανσυλλογικοί αγώνες", μια πρώτη μορφή των διασυλλογικών αγώνων που διεξάγονταν μεταπολεμικά. Οι Πανσυλλογικοί αγώνες αντικατέστησαν το διασυλλογικό "Κύπελλο Αβέρωφ" που διεξαγόταν τα προηγούμενα χρόνια. Στις 21 και 22 Οκτωβρίου διεξήχθη το πρωτάθλημα σκυταλοδρομιών με νικητή τον Παναθηναϊκό και στις 29 Οκτωβρίου και 5 Νοεμβρίου έγιναν οι ετήσιοι Ειδικοί Αγώνες σπανίων αγωνισμάτων.

Οι Πανσυλλογικοί

Εκτός από το πανελλήνιο πρωτάθλημα, έγιναν για πρώτη φορά οι "Πανσυλλογικοί Αγώνες", μια νέα διοργάνωση που ξεκίνησε ο ΣΕΓΑΣ. Διεξήχθη στο Στρατιωτικό Γυμναστήριο, στη συνοικία Ελληνορώσων, σε τέσσερις αγωνιστικές ημερομηνίες: 30 Απριλίου, 28 Μαΐου, 18 Ιουνίου και Ιούλιο. Την πρώτη ημέρα έγιναν τα μισά αγωνίσματα (100, 400, 1500, 5000, 110 εμπ, 4Χ100, μήκος, ύψος, σφύρα, σφαίρα, δίσκος). Την δεύτερη ημέρα έγιναν τα υπόλοιπα (200, 800, 10.000, 400 εμπ, 4Χ400, τριπλούν, επί κοντώ, σφαίρα, ακόντιο) και τις επόμενες δύο ξαναέγιναν τα ίδια αγωνίσματα με την προσθήκη της σουηδικής και της βαλκανικής σκυταλοδρομίας στη θέση των 4Χ100 και 4Χ400. Βραβεύονταν οι τρεις πρώτοι νικητές καθε αγωνίσματος και βαθμολογούνταν οι τέσσερις πρώτοι αθλητές με 4-3-2-1 βαθμούς. Μετά την 3η αγωνιστική προηγείτο ο Πανελλήνιος, ενώ η 4η μετατέθηκε για το Σεπτέμβριο.
Στο σύλλογο που συγκέντρωσε την καλύτερη συνολική βαθμολογία και στις τέσσερις ημέρες απονεμήθηκε ειδικό τριετές επαμειβόμενο έπαθλο, το οποίο μετά τα τρία χρόνια θα κρατούσε οριστικά ο σύλλογος που το κατέκτησε δύο φορές. Αν ήταν τρεις διαφορετικοί σύλλογοι θα το κατακτούσε όποιος είχε τη μεγαλύτερη συνολική βαθμολογία αθροιστικά για τα τρία έτη.
ΦΚ Βιλ 1900

Ιστορία

Η ομάδα ιδρύθηκε το 1900 στην ανατολική Ελβετία από δύο εργάτες από την Αγγλία. Τα πρώτα δύο χρόνια ήταν γνωστή σαν "FC Stella". Το 1902 η ομάδα μετονομάστηκε σε "FC Fors" πριν υιοθετήση το σημερινό της όνομα το 1907. Μέχρι το 1990 είχε μόλις τρεις συμμετοχές στην Τσάλεντζ Λιγκ Ελβετίας, τις περιόδους 1922/23, 1952/53 και 1953/54. Το 2002 ανέβηκε στο Πρωτάθλημα ποδοσφαίρου Ελβετίας για πρώτη φορά στην ιστορία της. Στην πρώτη της συμμετοχή τερμάτισε στην 4η θέση.
Δ. Τζάπελης

Ο Δ. Τζάπελης ήταν αγωνιστής του 1821.

Βιογραφία

Γεννήθηκε στην Ύδρα. Το έτος 1823 διακρίθηκε διότι επιτέθηκε στις εχθρικές φρεγάτες και ανάγκασε μια από αυτές να βγει στην παραλία απέναντι της Σάμου. Εκεί πυρπολήθηκε από τον Κωνσταντίνο Κανάρη και έφερε την καταστροφή του στρατοπέδου των Τούρκων που βρίσκονταν εκεί. Το ίδιο έτος πυρπόλησε στα Τρίκερα του Ευβοϊκού Κόλπου τα εχθρικά πλοία που είχαν καταφύγει εκεί. Το 1825 έλαβε μέρος και αγωνίστηκε μαζί με άλλους πυρπολητές στον εμπρησμό του εχθρικού στόλου έξω από τη Μεθώνη.
Γεώργιος Αύγουστος του Μεκλεμβούργου

Βιογραφία

Ήταν ο τέταρτος γιος του Καρόλου-Λουδοβίκου-Φρειδερίκου πρίγκιπα του Μίρο (Mirow) και της Ελισάβετ-Αλμπερτίνας των Βέττιν, κόρης του Ερνέστου-Φρειδερίκου Α΄ δούκα της Σαξονίας-Χίλντμπουρκχάουζεν.
Το 1785 απεβίωσε στο Τύρναου (τώρα Τρνάβα της Σλοβακίας) σε ηλικία 37 ετών, άγαμος.